# ƏMƏK MÜNASİBƏTLƏRİNİN MONİTORİNQİ

 “Tikinti sahəsində qeyri-formal məşğulluğun qarşısının alınması ilə bağlı nəzarətin gücləndirilməsinə dair tədbirlər haqqında” Azərbaycan Respublikası Prezidentinin 2017-ci il 28 aprel tarixli 1349 nömrəli Fərmanının (bundan sonra – Fərman) icrası ilə əlaqədar yaradılmış və əsas məqsədi Bakı şəhərində tikilməkdə olan çoxmənzilli yaşayış binalarında (bundan sonra – tikinti obyektləri) qeyri-formal məşğulluq hallarının qarşısının alınması sahəsində monitorinqlərin həyata keçirilməsindən və nəzarət fəaliyyətinin əlaqələndirilməsindən ibarət olan Dövlət Agentliyinin Əmək Münasibətlərinin Monitorinqi Mərkəzi (bundan sonra – Monitorinq Mərkəzi) tərəfindən hesabatilind tikinti obyektlərində əmək münasibətlərinin tənzimlənməsi ilə bağlı 30 səyyar yoxlama tədbiri həyata keçirilmiş və bunlardan 12 monitorinqdə pozuntu halı aşkar edilmişdir.

Monitorinqlər zamanı 1002 nəfər işçi yoxlanılmış və bu işçilərdən 57 nəfərin əmək və ya xidməti (mülki) müqaviləsi olmadan çalışdığı aşkar edilmişdir. Monitorinq olunmuş işəgötürənlər üzrə qeyri-formal məşğulluq səviyyəsi 5,6% olmuşdur. Yoxlanılmış işçilərin 110 hüquqi və fiziki şəxsi təmsil etdiyi müəyyən olunmuşdur.

**Yoxlanılmış işçilərin müqavilə statusu üzrə bölgüsü**

Dövlət Agentliyi tərəfindən həyata keçirilən nəzarət tədbirləri nəticəsində Bakı şəhərinin tikinti sektorunda əmək münasibətlərinin rəsmiləşdirilməsi sahəsində müsbət dəyişikliklər müşahidə edilməkdədir. Belə ki, monitorinqlər keçirilməyə başlanıldığı dövrdə tikinti obyektlərinin inşası ilə məşğul olan işçilərin təqribi olaraq 29,9%-i əmək müqaviləsi bağlanmadan çalışırdısa, hazırda bu göstərici 5,6%-ə qədər azalmışdır.

Müvafiq Fərmanın 1.1-ci bəndinə əsasən, Dövlət Agentliyi tikilməkdə olan çoxmənzilli yaşayış binalarının və həmin tikinti obyektlərinin inşası ilə məşğul olan fiziki və hüquqi şəxslərin elektron reyestrini formalaşdıraraq işçilərin eyniləşdirilməsini həyata keçirən Analitik Monitorinq Sistemi yaratmışdır.

Qeyd edək ki, ötən 7 il ərzində Bakı şəhərində tikinti obyektlərinin inşası ilə məşğul olan podratçı şirkətlərin malik olduğu əmək müqaviləsi sayında 2 dəfədən çox artım qeydə alınmışdır. Belə ki, Monitorinq Mərkəzinin yaradıldığı dövrdə bir podratçı şirkət orta hesabla 35 əmək müqaviləsinə malik idisə, hesabat ilinin sonuna bu göstərici 76 əmək müqaviləsinə qədər yüksəlmişdir.

**Podratçı şirkətlər üzrə qüvvədə olan əmək müqavilələrinin orta sayı**

Keçirilmiş monitorinqlər zamanı əmək və ya xidməti müqaviləsi olmadan 10 nəfərdən az şəxsi işə cəlb etmə ilə bağlı 12 işəgötürən üzrə pozuntu halı qeydə alınmış və bu faktlar aktlaşdırılaraq baxılması üçün Dövlət Agentliyi tərəfindən Azərbaycan Respublikasının Əmək və Əhalinin Sosial Müdafiəsi Nazirliyinə göndərilmişdir. Ümumilikdə 6-sı hüquqi, 6-sı isə fiziki şəxs olmaqla 12 işəgötürəndən 10 işəgötürən barədə inzibati xəta faktı təsdiq edilmişdir. Bu faktlar üzrə 105,000 manat həcmində inzibati cərimə tətbiq edilmişdir.

Əmək və ya xidməti müqavilə olmadan 10 nəfər və daha çox şəxsi işə cəlb etmə ilə bağlı ümumilikdə 1 hüquqi şəxs olmaqla 1 işəgötürən üzrə pozuntu halı qeydə alınmış və bu faktlar aktlaşdırılaraq baxılması üçün Dövlət Agentliyi tərəfindən Azərbaycan Respublikasının Baş Prokurorluğuna göndərilmişdir (təhqiqat davam edir).

2024-cü il ərzində Monitorinq Mərkəzi tərəfindən 16 tikinti obyektində işçi və işəgötürənlərlə maarifləndirmə xarakterli görüşlər keçirilmişdir. Görüşlər zamanı sahibkarlarla qeyri-formal məşğulluğu doğuran səbəblər müzakirə edilmiş, bu istiqamətdə tövsiyələr verilmiş, müxtəlif məlumatlandırıcı bukletlər və nəşrlər paylanılmışdır.